กรุงศรีฯแนะโอกาสกู้เงินญี่ปุ่นลงทุนยาว
กรุงศรีฯ เห็นโอกาสไทยกู้เงินดอกเบี้ยต่ำญี่ปุ่นลงทุนโครงสร้างพื้นฐาน ชี้เริ่มมีคิวอีใหม่มาพันธบัตรไทย
14 พ.ย. 2557

กรุงศรีฯ เห็นโอกาสไทยกู้เงินดอกเบี้ยต่ำญี่ปุ่นลงทุนโครงสร้างพื้นฐาน ชี้เริ่มมีคิวอีใหม่มาพันธบัตรไทย 
นายตรรก บุนนาค ประธานคณะเจ้าหน้าที่ด้านบริหารการเงิน ธนาคารกรุงศรีอยุธยา กล่าวระหว่างการเปิดตัวกลุ่มธุรกิจใหม่โกลบอล มาร์เก็ตส์ ว่า ในภาวะที่ญี่ปุ่นอัดฉีดมาตรการผ่อนคลายทางการเงิน (คิวอี) เข้าสู่ระบบเพิ่มขึ้นมากและคงดอกเบี้ยนโยบายต่ำที่ระดับ 00.1% มาตั้งแต่ปี 2553 นั้น นับเป็นโอกาสของรัฐบาลไทยที่กำลังมีแผนจัดหาแหล่งเงินทุนระยะยาวและต้นทุนต่ำ เพื่อใช้ในโครงการลงทุนขนาดใหญ่
“โอกาสที่จะเห็นคิวอีญี่ปุ่นไหลเข้ามายังพันธบัตรรัฐบาลไทยมีความเป็นไปได้มาก เมื่อดูจากความต้องการระดมทุนของกระทรวงการคลังเพื่อพัฒนาโครงการในระยะยาว ขณะที่ไทยและญี่ปุ่นก็มีความสัมพันธ์ที่ดี” นายตรรก กล่าว
ทั้งนี้ ธนาคารกลางญี่ปุ่นเพิ่งประกาศเพิ่มวงเงินคิวอีเป็น 80 ล้านล้านเยน/เดือน ขณะที่ญี่ปุ่นกำลังเดินหน้าปล่อยกู้เพื่อพัฒนาโครงการสาธารณูปโภคพื้นฐานในหลายประเทศเอเชีย เช่น อุซเบกิสถาน และล่าสุดได้เสนอเงินกู้ให้พม่า 258 ล้านเหรียญสหรัฐ ในโครงการเขตเศรษฐกิจพิเศษถิละวา 
ผู้บริหารกรุงศรีฯ กล่าวด้วยว่า เริ่มเห็นคิวอีญี่ปุ่นเคลื่อนย้ายเข้าถือครองพันธบัตรรัฐบาลไทยบ้าง ทำให้เงินบาทไม่อ่อนค่าแรงมาก ส่วนเงินที่ไหลเข้าในหุ้นกู้ภาคเอกชนยังไม่แน่ใจว่าเป็นคิวอีญี่ปุ่นหรือเป็นการลงทุนตามปกติ ซึ่งยอมรับว่าคิวอีญี่ปุ่นพอจะทดแทนเงินไหลออกจากคิวอีสหรัฐได้บ้าง แต่แทนไม่ได้ทั้งหมด
สำหรับแนวโน้มค่าเงินบาทของไทยยังอยู่ในทิศทางอ่อนค่าเช่นเดียวกับเงินเยนและการแข็งค่าของเงินเหรียญสหรัฐ โดยช่วงครึ่งปีแรกของปี 2558 คาดว่าจะเคลื่อนไหวในระดับ 3333.50 บาท/เหรียญสหรัฐ 
ทั้งนี้ ธนาคารกรุงศรีอยุธยาปรับโครงสร้างกลุ่มธุรกิจบริหารการเงินหลังควบรวมกับแบงก์ออฟโตเกียว มิตซูบิชิ ยูเอฟเจ (บีทีเอ็มยู) สาขากรุงเทพฯ เข้าสู่ธนาคาร ทำให้มีผลิตภัณฑ์ตลาดเงินที่กว้างมากกว่าธุรกิจบริหารเงิน ประกอบกับจุดแข็งของกลุ่มบริษัทแม่ มิตซูบิชิ ยูเอฟเจ ไฟแนนเชียล กรุ๊ป (เอ็มยูเอฟจี) ที่มีเครือข่ายกว่า 40 ประเทศทั่วโลก จึงยกระดับโครงสร้างเป็นกลุ่มธุรกิจโกลบอล มาร์เก็ตส์ โดยให้บริการทางการเงินที่ครอบคลุมมากขึ้น